b'\n_START_ARTICLE_\nPont de Riudevila\n_START_SECTION_\nDescripci\xc3\xb3\n_START_PARAGRAPH_\nEst\xc3\xa0 situat al final d\xe2\x80\x99un cam\xc3\xad molt poc utilitzat, a tocar de la carretera N-II. D\xe2\x80\x99aquest pont, actualment abandonat, podem distingir tres fases constructives ben diferenciades:_NEWLINE_De la m\xc3\xa9s antiga, d\xe2\x80\x99entre els segles xii i xiv, resta en l\xe2\x80\x99estrep sud quatre filades de carreus rectangulars de pedra ben escairats, lligats amb morter de cal\xc3\xa7 i un petit tram de barana. El pont primitiu debia tenir una amplada total de 2,40 m i un ample de pas d\xe2\x80\x99uns dos metres i se sustentava per un arc de mig punt._NEWLINE_Entre els segles xvi i xvii es realitz\xc3\xa0 una ampliaci\xc3\xb3 d\xe2\x80\x99uns 0,85 m per la banda oest i va passar a tenir una amplada de 3,25 m. L\xe2\x80\x99arc de mig punt va ser substitu\xc3\xaft per un arc rebaixat. El material emprat van ser blocs de la construcci\xc3\xb3 original i pedra nova de mides diverses nom\xc3\xa9s escairades per la cara vista,lligades amb morter de cal\xc3\xa7._NEWLINE_Al segle\xc2\xa0xix la necessitat de permetre el pas dels carruatges en els dos sentits, va motivar una nova ampliaci\xc3\xb3 del pont per arribar fins a 5,75 m mitjan\xc3\xa7ant la construcci\xc3\xb3 d\xe2\x80\x99un nou pont de 2,50 m d\xe2\x80\x99amplada, adossat a la banda oest de l\xe2\x80\x99antic. L\xe2\x80\x99ampliaci\xc3\xb3 es va fer amb pedres irregulars escairades per la cara vista, fragments de rajol als intersticis i rajol a la part de l\xe2\x80\x99arc. Al mateix temps, en els v\xc3\xa8rtex exteriors, es troben carreus cantoners de pedra per refor\xc3\xa7ar-lo.\n_START_SECTION_\nHist\xc3\xb2ria\n_START_PARAGRAPH_\nEl pont de Riudevila va ser constru\xc3\xaft per salvar la riera del mateix nom en el curs del Cam\xc3\xad Reial de Barcelona a Fran\xc3\xa7a. Amb la construcci\xc3\xb3 de la carretera N-II va deixar-se d\xe2\x80\x99utlilitzar i va comen\xc3\xa7ar el proc\xc3\xa9s de degradaci\xc3\xb3 i enrunament que est\xc3\xa0 patint. L\xe2\x80\x99octubre de 2002 es va realitzar una neteja de la vegetaci\xc3\xb3 que el cobria i es va poder fer l\xe2\x80\x99estudi detallat de les diferents fases constructives.'